רחוב אגרון

רחוב אגרון הוא רחוב במרכז ירושלים. הרחוב מתחיל בצומת הרחובות דוד המלך ושדרות ממילא ונמתח לכיוון דרום מערב עד כיכר צרפת. ראשיתו של הרחוב בדרך העתיקה שהובילה מירושלים לכיוון עזה. דרך עזה המודרנית ממשיכה את רחוב אגרון אחרי כיכר צרפת. הרחוב קרוי על שם גרשון אגרון, ראש עיריית ירושלים, עיתונאי ועורך, מייסד העיתון "Palestine Post", שהפך לימים ל"ג'רוזלם פוסט". הרחוב נסלל בסוף המאה ה-19 כחלק מתהליך היציאה מהחומות של הקהילה הנוצרית בירושלים, שלאורכו נבנו מנזר הלזריסטים ומנזר אחיות הרוזרי מצידו הדרומי, בשנות ה-70 של המאה ה-19. צידו הצפוני של הרחוב גבל כמעט כולו בבית הקברות ממילא, למעט הפינה הצפון מערבית, שם שכנה השכונה הנוצרית אל-אמירה. הרחוב היה המשכו של רחוב ממילא, שנמשך עד שער יפו, ונקרא גם בשם "רחוב ממילא". בשנת 1912 עברה הקונסוליה של ארצות הברית בירושלים לבית שרכשה ברחוב אגרון 18. הבית, נבנה במקור ב-1868 כבית מגורים של המיסיונר הגרמני פרדיננד וסטר, והוא ממשיך עדיין לשמש את שגרירות ארצות הברית. בשנת 1929 נחנך מלון פאלאס המפואר בצידו הדרום מזרחי של הרחוב. בשנת 1958 החלה הקמתו של גן העצמאות, בחלק משטח בית הקברות ממילא, והוא נחנך באוקטובר 1959. בינואר 1960 הוחלף שמו של הרחוב מרחוב ממילא לרחוב אגרון, על שם על שם גרשון אגרון, שנפטר שנה קודם. בשנת 1961 נחנך מרכז אמיר והסניף הראשון של רשת "שופרסל" בירושלים, בצידו הצפון מערבי של הרחוב. בשנת 1976, עקב הגידול בנפח התנועה ברחוב, צומצמו המדרכות ברחוב לטובת הרחבת שטח הכביש. לאורך הרחוב אתרים ומבנים רבים בעלי חשיבות היסטורית המהווים אבני דרך בתהליך היציאה מהחומות ובפיתוח העיר החדשה. ממזרח למערב: מלון וולדורף אסטוריה ירושלים - לשעבר מלון פאלאס ובית המכס, נבנה בשנת 1929. בית הקברות ממילא - בית קברות מוסלמי מן המאה ה-12. בריכת ממילא - בריכת אגירה עתיקה ששימשה חלק ממערכת הובלת המים לירושלים מימי החשמונאים ועד לימי הבריטים. בתי שכונת מחנה ישראל - שכונה של יהודים יוצאי צפון אפריקה, השכונה השנייה מחוץ לחומות העיר. חלק ממשרדי הקונסוליה האמריקאית בירושלים שוכן בבית ישן ברחוב. גן העצמאות - אחד מהגנים החשובים והגדולים בירושלים. מנזר הלזריסטים - נבנה במאה ה-19 ושימש כבית חולים למצורעים לפני בית הנסן. כיום משמש כמנזר ומושכר בחלקו לשגרירות האמריקאית. מנזר אחיות הרוזרי - מבנה עגול גדול ממדים שנבנה משנת 1887, משמש כמנזר, בית יתומים ובית הארחה. אתר שיני הדרקון ברחוב אגרון 4 - לזכר מחסומי טנקים מתקופת המנדט הבריטי. "מורשת ישראל" - בית כנסת קונסרבטיבי, נוסד ב-1972. מרכז אמיר - בית דירות ברוטליסטי משנות ה-70, זכה בתואר המבנה המכוער בירושלים. כיכר צרפת - כיכר מרכזית, שמחברת את הרחובות קרן היסוד, קינג ג'ורג', עזה ורמב"ן. מלון וולדורף אסטוריה מנזר האחיות רוזרי מבנה הקונסוליה האמריקאית בית כנסת מורשת ישראל גן העצמאות (אגרון מימין, המלך ג'ורג' בתחתית) בריכת ממילא רחוב המלך דוד שכונת אל-אמירה יהונתן כהן ועמית אהרנסון, ההפתעה של רחוב אגרון: עוד אופציה לפיצה טובה במרכז העיר, באתר כל העיר, ‏1 במאי 2017 מיכאל יעקובסון: סיבוב במלון וולדורף אסטוריה ירושלים, באתר 'חלון אחורי', 26 בספטמבר 2024 יהושע בן אריה, ירושלים היהודית החדשה בתקופת המנדט : שכונות, בתים, אנשים , ירושלים, יד יצחק בן־צבי, 2011, עמודים: 476–482 רות קרק ויוסף גלס, ‏הקונוסולים של ארצות הברית בירושלים (1917-1844), קתדרה 70, ינואר 1994, עמ' 192-161 קשת רוזנבלום, רבותי, האסטוריה חוזרת - ההוד ההיסטורי המומצא של מלון הפאר החדש, באתר הארץ, 3 באפריל 2014 "גן העצמאות" בבירה ייחנך 10 ימים לפני הבחירות, על המשמר, 19 באוקטובר 1959 מפא"י "חונכת" בשנית את "גן-העצמאות" בירושלים, למרחב, 25 באוקטובר 1959 רחוב אגרון נחנך בירושלים, הארץ, 21 באוקטובר 1960 נתן ריבון, עיצוב פני ירושלים - ויכוחים אסתטיים ולחץ המציאות, הארץ, 28 באוגוסט 1962 עבודות לשיפור התנועה בצמתים מרכזיים בירושלים, מעריב, 15 בינואר 1976